കാശ്മീര് പ്രീമിയര് ലീഗ് അംഗീകരിക്കില്ല: ഐസിസിയെ സമീപിച്ച് ബിസിസിഐ മുംബൈ: കാശ്മീര് പ്രീമിയര് ലീഗ് അംഗീകരിക്കരുതെന്ന ആവശ്യവുമായി ബിസിസിഐ ഐസിസിയെ സമീപിച്ചതായി റിപ്പോര്ട്ട്. ടൂര്ണമെന്റിന്റെ കാര്യത്തിലുള്ള അതൃപ്തി ഇന്ത്യന് ക്രിക്കറ്റ് ബോര്ഡ് രേഖാമൂലം ഐസിസിയെ അറിയിച്ചതായാണ് പുറത്തുവരുന്ന റിപ്പോര്ട്ടുകള്. കാശ്മീര് താഴ്വരയുടെ അവസ്ഥയും ഇന്ത്യയും പാകിസ്ഥാനും തമ്മിലുള്ള തര്ക്കവും ചൂണ്ടിക്കാട്ടിയാണ് ബിസിസിഐ ഐസിസിയ്ക്ക് പരാതി നല്കിയിരിക്കുന്നത്. രാജ്യത്തിന്റെ ആഭ്യന്തര ടൂര്ണമെന്റുകള്ക്ക് അംഗീകാരം നല്കുന്നതില് ഐസിസിയ്ക്ക് ഒരു പങ്കുമില്ല. കാശ്മീര് പ്രീമിയര് ലീഗിന് പാകിസ്ഥാന് ക്രിക്കറ്റ് ബോര്ഡിന്റെ പൂര്ണ പിന്തുണയുണ്ട്. അതിനാല്ത്തന്നെ ഐസിസിയ്ക്ക് ഇതില് എന്ത് ചെയ്യാനാകുമെന്നത് ഒരു ചോദ്യ ചിഹ്നമാണ്. നേരത്തെ കാശ്മീര് പ്രീമിയര് ലീഗില് കളിക്കുന്നതില് നിന്ന് പിന്മാറണമെന്ന് ബിസിസിഐ ആവശ്യപ്പെട്ടെന്ന് ദക്ഷിണാഫ്രിക്കന് മുന് താരം ഹെര്ഷല് ഗിബ്സ് പറഞ്ഞു. ടൂര്ണമെന്റില് പങ്കെടുത്താല് ഇന്ത്യയിലേക്ക് ക്രിക്കറ്റിനായി പ്രവേശിപ്പിക്കില്ലെന്ന് ബിസിസിഐ ഭീഷണിപ്പെടുത്തിയിരുന്നു എന്നും ഗിബ്സ് പറഞ്ഞു.